 पराने समें च सिंहलदीप च सिंह बिक्रम नां दा इक जमांदरु चोर हा।  बड्डा होइयै ओह् सोचन लगा जे उसदा कुस जन्म भला होग।  इसकरी उसी कुसदी शरनीं जाना चाहिदा।  बड़ा सोची-सोचियै ओह् चित्रगुप्त, जेहड़ें पापें चे पुन्नें दा लेखा जोखा रखदे न, हुन्दी शरनी च गेआ।  उस चोरा दा मन-जाचने लेई इकबारी चित्रगुप्त उदे कोल परौह्‌ना बनियै आया।  चोरै नै औह्‌दा आदर सत्कार कीता।  भोजन खलाय़ा, दान दित्ता ते आक्खेये जे ओह् उसी सीस देन तां जे चित्रगुप्त ओह्‌दे पर प्रसिन्न होई जा।  ब्रैह्मण बेसधारी चित्रगुप्त नै उसी पुच्छेआ जे शिव ते विष्णु गी छोड़ियै चित्रगुप्त कोला उसी केह् थ्होग।  ओह् चोर बोलेआ— “इस गल्लै कन्नै तुसेंगी केह् लग्गा मिगी होर कोई देवता नेईं लोड़चदा। ” ब्रैह्मण नै आक्खेआ जेकर ओह् चोर उसगी अपनी स्त्री देई देऐ तां उसी सीस थ्होई सकद।  एह् सुनियै चोर बड़ा खुश होआ ते अपनी स्त्री देई बैठा।  चित्रगुप्त नै अपना असली रूप धारियै उसी पुच्छेआ जे ओह् जे किश लोड़दा होवै मंग्गी लै।  चोरै आक्खेआ जे चित्रहुप्ता कोई नेहा उपा करै जिस कन्नै ओह् चोर कदें मरे गै नेईं।  चित्रगुप्त आखन लगा मौती कोला ते छुटकारा कुसै गी थहोन्दा गै नेईं पर ओह् उसदा उपा दस्सी सकदा ऐ।  उन्न आक्खेआ जदुआं दा शिवें क्रोध करियै शवेत दे नमित्त काल गी फूकी दित्ता ते फी ओह्‌दी लोड़ पौने पर उसी जीन्दा करी दित्ता तदुआं दा जित्थै शवेत निवास करदे न उत्थै काल कुसै प्राणी गी—परमेसेरै दी आज्ञा बिजन—नेईं मारदे।  ओह् शवेत मुनि अज्जकल चढ़दी बक्खी समुन्दरै पार तरंगनी नदी दे पारले कण्ढै तपोभूमि च रौह्‌न्दे न।  अऊं तुगी उत्थें छोड़ी औनां की जे उत्थें मौती दी पौंह्‌च नेईं व, दिक्खेआं मत इद्धर औन्दा होवें।  एह् सुनियै सिंहविक्रम बड़ा खुश होआ ते चित्रगुप्त उसगी शवेतमुनि दे आश्रम च छोड़ी आया। 